Ο **Φρανκ-Βάλτερ Σταϊνμάιερ** (*Frank-Walter Steinmeier*, 5 Ιανουαρίου 1956) είναι Γερμανός πολιτικός (SPD) και πρόεδρος της Γερμανίας. Έχει διατελέσει ομοσπονδιακός Υπουργός Εξωτερικών και Αντικαγκελάριος της χώρας.

Βιογραφία
---------

Ο Φρανκ-Βάλτερ Σταϊνμάιερ γεννήθηκε το 1956. Είναι γιος ενός ξυλουργού και μίας εργάτριας εργοστασίου, και μεγάλωσε στην πόλη Σίντερ-Σβάλενμπεργκ, που βρίσκεται στο ανατολικό τμήμα της Βόρειας Ρηνανίας-Βεστφαλίας. Τελείωσε το σχολείο το 1974 στο γειτονικό Μπλόμπεργκ. Αφού υπηρέτησε τη θητεία του, σπούδασε Νομική και Πολιτική στο Πανεπιστήμιο του Γκίσεν, τις οποίες τελείωσε το 1986. Στη συνέχεια εργάστηκε στην Σχολή από την οποία αποφοίτησε, στα τμήματα Δημόσιο Δίκαιο και Πολιτική επιστήμη. Το 1991 έλαβε το διδακτορικό του (Dr. jur).

Το 1991 ξεκίνησε την εργασία του για την Καγκελαρία της Κάτω Σαξονίας, στον τομέα του Δικαίου Μέσων Ενημέρωσης. Το 1993 ανέλαβε την διεύθυνση του προσωπικού γραφείου του τότε πρωθυπουργού της Κάτω Σαξονίας, Γκέρχαρντ Σρέντερ.

Ο Φρανκ-Βάλτερ Σταϊνμάιερ είναι παντρεμένος και έχει μία κόρη. Είναι μέλος της Ευαγγελικής Εκκλησίας.

Πολιτική
--------

Το 1993 ανέλαβε τη διεύθυνση του προσωπικού γραφείου του κατοπινού καγκελαρίου της χώρας, Γκέρχαρντ Σρέντερ. Το 1996 ανέλαβε Γενικός Γραμματέας Υπουργείου και Διευθυντής της Υπηρεσίας Κρατιδιακής Καγκελαρίας της Κάτω Σαξονίας. Όταν το 1996 ο Γκέρχαρντ Σρέντερ έγινε καγκελάριος, ο Σταϊνμάιερ τον ακολούθησε στην πρωτεύουσα, όπου ορίστηκε Γενικός Γραμματέας της Υπηρεσίας Ομοσπονδιακής Καγκελαρίας.

Ανέλαβε Υπουργός της Καγκελαρίας το 1999, όταν παραιτήθηκε ο προκάτοχός του, Μπόντο Χόμπαχ. Ανήκε στον κύκλο ατόμων που είχαν εμπλακεί στο μεταρρυθμιστικό πακέτο «Χαρτς 4».
Στις 22 Νοεμβρίου 2005 συμφώνησε να αναλάβει το Υπουργείο Εξωτερικών στην κυβέρνηση της Άνγκελα Μέρκελ, κίνηση που προκάλεσε έκπληξη στη δημοσιότητα, αφού μέχρι τότε ίσχυε ως έμπιστος του Γκέρχαρντ Σρέντερ.

Το 2007 γίνεται αντικαγκελάριος της χώρας. Στις 7 Σεπτεμβρίου 2008 το προεδρείο του κόμματος της S.P.D. τον πρότεινε υποψήφιο καγκελάριο στις κοινοβουλευτικές εκλογές που έγιναν το Φθινόπωρο του 2009. Από τότε διατέλεσε για ένα μήνα προσωρινά πρόεδρος της S.P.D. σε αντικατάσταση του Κουρτ Μπεκ, ο οποίος παραιτήθηκε από τη θέση του την ίδια μέρα.  

Σε έκτακτο συνέδριο του κόμματος που πραγματοποιήθηκε τον Οκτώβριο του 2008 εκλέχτηκε επίσημα υποψήφιος καγκελάριος στις κοινοβουλευτικές εκλογές του 2009, ενώ ο Φραντς Μιντεφέρινγκ, ο οποίος υπήρξε πρόεδρος του κόμματος μεταξύ 2004 και 2005, ψηφίστηκε και πάλι πρόεδρος.

Ο Φρανκ-Βάλτερ Σταϊνμάιερ έχει παραδοσιακές σοσιαλιστικές θέσεις. Εναντιώνεται στην πυρηνική ενέργεια και υποστηρίζει την ένταξη της Τουρκίας στην Ε.Ε..

Στις 12 Φεβρουαρίου του 2017 εξελέγη πρόεδρος της Γερμανίας, θέση που ανέλαβε επισήμως στις 19 Μαρτίου.

Στις 12 Φεβρουαρίου του 2022 επανεξελέγη πρόεδρος της Γερμανίας.
Εξελέγη με την πρώτη ψηφοφορία, καθώς συγκέντρωσε τις ψήφους περισσότερων από τους μισούς εκλεκτόρων. Έλαβε 1045 επί συνόλου 1472 δυνατών ψήφων. 
Υπήρξαν 12 άκυρες ψήφοι και 86 αποχές. 

Η υποψηφιότητά του είχε προταθεί από τα κόμματα του λεγόμενου Συνασπισμού "Φανάρι", που αποτελείται από την S.P.D. το κόμμα των Πράσινων και την F.D.P. καθώς και από τα κόμματα της αντιπολίτευσης C.D.U./C.S.U.

Πηγές
-----

1. ↑  "Στάινμαϊερ εναντίον Μέρκελ" Αρχειοθετήθηκε 2012-01-20 στο Wayback Machine. *ΣΚΑΪ.gr*, 7 Σεπτεμβρίου 2008, ανακτήθηκε 27 Σεπτεμβρίου 2008
2. ↑  "Υποψήφιος του SPD για καγκελάριος ο Στάινμάιερ"[*νεκρός σύνδεσμος*], *www.kathimerini.gr με πληροφορίες από ΑΠΕ - ΜΠΕ*, 18 Οκτωβρίου 2008, ανακτήθηκε 19 Οκτωβρίου 2008
3. ↑  Καθημερινή 27-09-2009, *άρθρο για τις Γερμανικές εκλογές*
4. ↑  Newsroom. «Πρόεδρος της Γερμανίας ο Σταϊνμάιερ». *CNN.gr*.. Ανακτήθηκε στις 2017-02-12.

Εξωτερικοί σύνδεσμοι
--------------------

* Επίσημη ιστοσελίδα -
* Επίσημη ιστοσελίδα του Υπουργείου Εξωτερικών

|  |  |  |  |  |
| --- | --- | --- | --- | --- |
| 

| π • σ • ε
Πρόεδροι της Γερμανίας |
| --- |
|  |
| 
* Τέοντορ Χόις
* Χάινριχ Λίμπκε
* Γκούσταβ Χάινεμαν
* Βάλτερ Σέελ
* Καρλ Κάρστενς
* Ρίχαρντ φον Βάιτσεκερ
* Ρόμαν Χέρτσογκ
* Γιοχάνες Ράου
* Χορστ Κέλερ
* Κρίστιαν Βουλφ
* Γιοάχιμ Γκάουκ
* Φρανκ-Βάλτερ Σταϊνμάιερ
 |  |

 |


|  |  |  |  |
| --- | --- | --- | --- |
| 

| π • σ • ε
Αρχηγοί κρατών της Ευρωπαϊκής Ένωσης |
| --- |
|  |
| 
* Αλεξάντερ Φαν ντερ Μπέλεν (AT)
* Φίλιππος (BE)
* Ράντεφ (BG)
* Μακρόν (FR)
* Σταϊνμάιερ (DE)
* Μαργαρίτα Β΄ (DK)
* Σακελλαροπούλου (GR)
* Κάλιουλαϊντ (EE)
* Χίγκινς (IE)
* Φίλιππος ΣΤ΄ (ES)
* Ματαρέλα (IT)
* Μιλάνοβιτς (HR)
* Αναστασιάδης (CY)
* Λέβιτς (LV)
* Ναουσέντα (LT)
* Ερρίκος (LU)
* Βέλλα (MT)
* Γουλιέλμος-Αλέξανδρος (NL)
* Άντερ (HU)
* Κομορόφσκι (PL)
* Ρεμπέλο ντε Σόουζα (PT)
* Γιοχάνις (RO)
* Τσαπούτοβα (SK)
* Μουσάρ (SI)
* Κάρολος ΙΣΤ΄ Γουσταύος (SE)
* Ζέμαν (CZ)
* Νιινίστο (FI)
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 84241123
* LCCN: n96082936
* ISNI: 0000 0000 7856 9134
* GND: 113572026
* SUDOC: 135564670
* NKC: js20051024034

 |

 |